Danmarks Radio

Danmarks Radio (DR) on Tanskan kansallinen yleisradioyhtiö. Yhtiö perustettiin huhtikuun alussa vuonna 1925 nimellä Statsradiofonien. Vuonna 1959 nimeksi tuli Danmarks Radio ja vuonna 1996 alettiin käyttää pelkkää lyhennettä DR.

DR on Tanskan vanhin ja suurin sähköisen median toimija. Danmarks Radio oli yksi niistä 23 yleisradioyhtiöstä, jotka perustivat EBU:n vuonna 1950. Nykyisin DR ylläpitää neljää FM-radioasemaa, lukuisia digiradioasemia ja kuutta televisioasemaa. Lisäksi Danmarks Radiolla on kattava internetpalvelu.

Radio 

DR pitää yllä yhteensä kymmentä radiokanavaa, joista ensimmäinen perustettiin jo vuonna 1926. Kanavia ovat:

P1 on ”ajatuksia herättävä kanava”, joka lähettää asiaohjelmia, keskusteluja sekä uutisia 24 tuntia vuorokaudessa.
P2 keskittyy kulttuuritapahtumiin ja musiikin osalta klassiseen, oopperaan sekä jazziin. Kanavaa lähetetään FM-verkossa vain öisin.
P3 on suunnattu nuorisolle ja se lähettää listamusiikkia, humoristisia ohjelmia sekä lyhyitä uutislähetyksiä.
P4 on joukko alueellisia kanavia ympäri Tanskaa, jotka lähettävät uutisia, musiikkia ja liikennetiedotteita.
P5 on iäkkäille ihmisille suunnattu nostalgiaformaattiin perustuva kanava. Kanava oli ennen myös DR:n kansainvälinen kanava, jota lähetettiin ympäri maailmaa lyhytaaltotaajuuksilla vuoteen 2007 saakka.
P6 soittaa niin vanhaa kuin uutta pop- ja rytmimusiikkia.
P7 on sloganinsa mukaan suunnattu ”kuuntelijoille jotka haluavat yllättyä” eli se soittaa kaikenlaista musiikkia.
P8 soittaa jazzmusiikkia.
P9 Ramasjang on lasten radiokanava, joka toimii läheisessä yhteistyössä samannimisen televisiokanavan kanssa.
PX ”Mama” on loppuvuodesta aloittava nuorisolle suunnattu kanava, joka tulee toimimaan yhteistyössä DR HD-kanavan kanssa kun se muuttuu nuorten kanavaksi 1. marraskuuta.

Televisio 

Yhtiöllä on seitsemän televisiokanavaa, joista ensimmäinen aloitettiin pilottiprojektina vuonna 1949.

DR1 (vuoteen 1996 asti DR TV) on sekoitus uutisia, viihdettä ja draamaa.
DR2 on tullut tunnetuksi satiirisista komedioista, dokumenteista, syväluotaavista uutisohjelmista ja viikoittaisesta teemalauantaista, jolloin päivän kaikki ohjelmat liittyvät toisiinsa jollain tavalla.
DR HD on teräväpiirtokanava, jolla näytetään DR:n menestyneimpiä ohjelmia natiivissa HD-muodossa. 25. elokuuta 2011 kanava aloitti uudistetun ohjelmiston, joka sisältää enimmäkseen nuortenohjelmia. Nykyiseltä nimeltään kanava on DR3.
DR Digital on kanavapaketti, jonka kanavat tulivat saataville digisiirtymän tapahtuessa vuonna 2009. Näitä kanavia ovat kulttuurikanava DR K, lastenkanava DR Ramasjang, uutiskanava DR Update ja nuortenkanava DR Pirat.

Aikajana 

1925 – Yhtiö perustettiin 1. huhtikuuta nimellä Statsradiofonien (valtionradio).
1926 – Radiouutiset lähetettiin ensimmäistä kertaa, alussa vain kerran päivässä. Kalundborgiin valmistui radiolähetin, jonka ansiosta verkosta tuli valtakunnallinen.
1939 – Radion sinfoniaorkesteri aloitti toimintansa.
1940 – Jo kahdeksan kymmenestä tanskalaisesta kotitaloudesta omisti radiovastaanottimen.
1941 – DR:n uusi pääkonttori Radiohuset otettiin käyttöön.
1949 – Televisiolähetykset aloitettiin kokeilumielessä.
1951 – Uusi radiokanava P2 aloitti lähetykset, säännölliset televisiolähetykset aloitettiin (alussa kolmesti viikossa tunti kerrallaan) ja maailman ensimmäinen naiskapellimestari Grethe Kolbe liittyi DR:n sinfoniaorkesteriin.
1954 – Päivittäiset televisiolähetykset aloitettiin.
1959 – Statsradiofonien vaihtoi nimensä Danmarks Radioksi.
1960 – Ensimmäiset paikallislähetykset aloitettiin.
1963 – DR P3, yhtiön kolmas radiokanava, aloitti lähetykset.
1964 – Poliittisesti riippuvainen Pressens radioavisen korvattiin nykyisenmuotoisilla riippumattomilla lähetyksillä.
1965 – TV-Byen vihittiin käyttöön ja ensimmäiset TV-uutiset lähetettiin 15. lokakuuta.
1967 – Ensimmäiset väri-tv-lähetykset lähetettiin Gladsaxen ja Rangstrupin lähettimiltä PAL-formaatissa.
1968 – DR aloitti säännölliset radion stereolähetykset toisena maailmassa FM-taajuuksilla (ensimmäisenä olivat amerikkalaiset syndikaattiasemat). Ensimmäiset väritelevisiolähetykset koko maan alueella lähetettiin Grenoblen talviolympialaisista.
1970 – P3 aloitti stereolähetykset viimeisenä DR:n radiokanavista. Väritelevision testilähetykset päättyivät.
1976 – 50 koehenkilöä käynnisti kokeelliset teksti-tv-lähetykset.
1978 – DR:llä työskenteli 2 500 työntekijää. Yhtiön viimeinen mustavalkoinen ohjelma TV Avisen aloitti värilähetykset 2. lokakuuta.
1983 – Tekstitelevisio aloitettiin maanlaajuisesti. TV-uutiset muuttivat radiotalosta uuteen televisiotaloon.
1988 – NICAM-äänistandardin käyttö ja sitä myötä television stereolähetykset aloitettiin Kööpenhaminan alueella, kolmen vuoden päästä stereoääntä lähetettiin koko maassa. DR:n monopoli televisiolähetyksissä päättyi, kun yksityinen TV2 aloitti lähetykset 1. lokakuuta.
1996 – Danmarks Radio muutti virallisen nimensä DR:ksi, www.dr.dk -internetsivusto avattiin ja DR2 - DR:n toinen televisiokanava aloitti lähetykset satelliitissa ja Kööpenhaminan alueella antenniverkossa. Kanavaa kutsuttiin alkuaikoina 'salaiseksi kanavaksi' vaikean saatavuuden takia; koko maassa kanava alkoi näkymään vasta kymmenen vuotta myöhemmin.
2000 – DR1 aloitti ympärivuorokautiset televisiolähetykset.
2006 – DR Byen, yhtiön uusi pääkonttori, avattiin Ørestadissa ja loppuvuodesta sinne siirrettiin lähes kaikki yhtiön toiminta. Valtakunnallinen DVB-T-standardin digitelevisioverkko avattiin 31. maaliskuuta.
2007 – Kalundborgin lähettimen 80 vuotta kestäneet AM-lähetykset lopetettiin 15. helmikuuta. 7. kesäkuuta aloitettiin ympärivuorokautinen internetissä näkyvä uutiskanava DR Update.
2008 – DR.dk-sivustolle avattiin arkistomateriaalia sisältävä osuus Bonanza, joka vastaa Ylen Elävää arkistoa.
2009 – DR avasi vuodesta 2003 rakennetun Jean Nouvelin suunnitteleman konserttitalon DR Byenin viereen yhdessä Kööpenhaminan kaupungin kanssa. Analogisten televisiolähetysten loputtua avattiin neljä uutta televisiokanavaa: lapsille suunnattu DR Ramasjang, nuorisokanava Pirat TV, kulttuurikanava DR K ja teräväpiirtokanava DR HD - DR Update aloitti lähetykset televisiossa.
2011 – Kesäkuussa Kalundborgin lähettimen lyhytaaltolähetykset aloitettiin uudelleen neljän vuoden tauon jälkeen. Radiokanavat P1 ja P2 yhdistyivät FM-verkossa yhdeksi kanavaksi marraskuussa.

Lähteet

Aiheesta muualla
 DR:n verkkosivut